Document ID: 32012R0812

REGOLAMENT TA’ IMPLIMENTAZZJONI TAL-KUMMISSJONI (UE) Nru 812/2012
tat-12 ta’ Settembru 2012
li jemenda r-Regolament tal-Kunsill (KE) Nru 747/2001 fir-rigward tal-kwoti tariffarji tal-Unjoni għal ċerti prodotti agrikoli u prodotti agrikoli pproċessati li joriġinaw mill-Marokk
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 747/2001 tad-9 ta’ April 2001 li jipprovdi għall-amministrazzjoni ta’ tariffa ta’ kwoti tal-Komunità u ta’ kwantitajiet ta’ referenza għall-prodotti eliġibbli għal preferenzi bis-saħħa ta’ ftehim ma’ ċerti pajjiżi tal-Mediterran u li jħassar ir-Regolamenti (KE) Nru 1981/94 u (KE) Nru 934/95 (1), u b’mod partikolari l-Artikolu 5(1)(b) tiegħu,
Billi:
(1)
Ġie konkluż Ftehim fil-forma ta’ skambju ta’ ittri bejn l-Unjoni Ewropea u r-Renju tal-Marokk li jittratta miżuri reċiproċi ta’ liberalizzazzjoni fuq il-prodotti agrikoli, il-prodotti agrikoli pproċessati, il-ħut u l-prodotti tas-sajd, is-sostituzzjoni tal-Protokolli Nri 1, 2 u 3 u tal-Annessi tagħhom u l-emendi għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, mill-oħra (“il-Ftehim”) (2) Il-Ftehim ġie approvat f’isem l-Unjoni permezz tad-Deċiżjoni tal-Kunsill Nru 2012/497/UE (3).
(2)
Il-Ftehim jipprovdi għal kwoti tariffarji ġodda għal prodotti agrikoli u prodotti agrikoli pproċessati li joriġinaw mill-Marokk. Hu jipprevedi wkoll għal-bidliet għall-kwoti tariffarji eżistenti għal dawk il-prodotti li huma stabbiliti fir-Regolament (KE) Nru 747/2001.
(3)
Barra minn hekk, il-Ftehim ma għadux jipprovdi aktar għall-konċessjonijiet tariffarji applikabbli fil-qafas tal-kwantitajiet ta’ referenza li huma stabbiliti fir-Regolament (KE) Nru 747/2001.
(4)
Huwa neċessarju li jiġu implimentati l-kwoti tariffarji l-ġodda, il-bidliet għall-kwoti tariffarji eżistenti u t-tmiem tal-kwantitajiet ta’ referenza, kif ipprovduti fil-Ftehim. Ir-Regolament (KE) Nru 747/2001 għandu għalhekk jiġi emendat skont dan.
(5)
Għall-fini tal-kalkolu tal-kwoti tariffarji għall-ewwel sena tal-applikazzjoni, skont il-Ftehim, għandu jiġi pprovdut li l-kwantitajiet tal-kwoti tariffarji li għalihom il-perjodu tal-kwota beda qabel id-dħul fis-seħħ tal-Ftehim, għandu jitnaqqas proporzjonalment skont dik il-parti tal-perjodu li kienet għaddiet qabel dik id-data.
(6)
L-użu f’kull xahar tal-kwota tariffarja addizzjonali li tapplika mill-1 ta’ Novembru sal-31 ta’ Mejju għal importazzjonijiet fl-Unjoni Ewropea ta’ tadam frisk jew imkessaħ li joriġina fil-Marokk għandu, skont il-Ftehim, ikun limitat għal 30 % tal-volum inizjali tiegħu ta’ 28 000 tunnellata f’piż nett.
(7)
Minħabba li l-Ftehim jidħol fis-seħħ fl-1 ta’ Ottubru 2012 dan ir-Regolament għandu japplika minn dik id-data.
(8)
Il-miżuri previsti f’dan ir-Regolament huma konformi mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 747/2001 huwa emendat kif ġej:
1.
L-Artikolu 3a jinbidel b’dan li ġej:
“Artikolu 3a
Dispożizzjonijiet speċjali għall-kwoti tariffarji għat-tadam li joriġina mill-Marokk
1. Għat-tadam tal-kodiċi NM 0702 00 00 impoġġi f’ċirkolazzjoni ħielsa f’kull perjodu mill-1 ta’ Ottubru sal-31 ta’ Mejju (minn issa ‘l quddiem ‘sena tas-suq’), ġbid fil-kwoti tariffarji ta’ kull xahar stabbilit fl-Anness II taħt in-numru tal-ordni 09.1104 mill-1 ta’ Ottubru sal-31 ta’ Diċembru u mill-1 ta’ Jannar sal-31 ta’ Marzu rispettivament, għandhom jitwaqqfu kull sena fil-15 ta’ Jannar u fit-tieni jum ta’ xogħol fil-Kummissjoni wara l-1 ta’ April. Fil-ġurnata tax-xogħol li jmiss fil-Kummissjoni, is-servizzi tal-Kummissjoni jridu jiddeterminaw il-bilanċ mhux użat ta’ kull waħda minn dawn il-kwoti tariffarji u jridu jagħmlu disponibbli dak il-bilanċ mhux użat fil-kwota tariffarja addizzjonali applikabbli għal dik is-sena tas-suq taħt in-numru tal-ordni 09.1112.
Mid-dati li fihom il-kwoti tariffarji ta’ kull xahar jiġu mwaqqfa, kull prelevazzjoni retroattiva minn kull kwoti tariffarji tax-xahar imwaqqfin applikabbli matul ix-xhur ta’ Novembru, Diċembru u Jannar sa Marzu, u kwalunkwe ritorn ta’ volumi li ma ntużawx għal xi kwoti tariffarji tax-xahar imwaqqfin għandhom isiru fuq il-kwota tariffarja addizzjonali applikabbli taħt in-numru tal-ordni 09.1112 għal dik is-sena tas-suq. Dispożizzjonijiet dettaljati għall-ġestjoni tal-kwota tariffarja taħt in-numru tal-ordni 09.1112 huma inklużi taħt il-paragrafu 2.
2. L-użu f’kull xahar tal-kwota tariffarja addizzjonali stabbilita fl-Anness II taħt in-numru tal-ordni 09.1112 għall-perjodu ta’ bejn l-1 ta’ Novembru u l-31 Mejju għat-tadam tal-kodiċi NM 0702 00 00 li joriġina fil-Marokk imqiegħed fiċ-ċirkolazzjoni ħielsa fl-Unjoni Ewropea għandu jkun limitat għal 30 % tal-volum inizjali tagħha ta’ 28 000 tunnellata f’piż nett.
Il-kwota tariffarja taħt in-numru tal-ordni 09.1112 għandha tiġi ġestita bħala kwota tariffarja parent b’7 sotto kwoti tariffarji tax-xahar applikabbli taħt in-numru tal-ordni 09.1193.
Il-benefiċċju minn din il-konċessjoni ta’ tariffa jista’ jingħata biss permezz ta’ dikjarazzjoni tan-numru tal-ordni 09.1193.”
2.
L-Anness II hu mibdul bit-test stabbilit fl-Anness għal dan ir-Regolament.
Artikolu 2
Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan għandu japplika mill-1 ta’ Ottubru 2012.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta’ Settembru 2012.

Labels: 3
17
18